CELEX: C2005/132/28
Language: el
Date: 2005-05-28 00:00:00
Title: Υπόθεση C-132/05: Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας, που ασκήθηκε στις 21 Μαρτίου 2005

28.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 132/15
            
         Προσφυγή της Επιτροπής των Ευρωπαϊκών Κοινοτήτων κατά της Ομοσπονδιακής Δημοκρατίας της Γερμανίας, που ασκήθηκε στις 21 Μαρτίου 2005
   (Υπόθεση C-132/05)
   (2005/C 132/28)
   Γλώσσα διαδικασίας: η γερμανική
   Η Επιτροπή των Ευρωπαϊκών Κοινοτήτων, εκπροσωπούμενη από τον Eugenio De March και την Sabine Grünheid, με τόπο επιδόσεων στο Λουξεμβούργο, άσκησε στις 21 Μαρτίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ομοσπονδιακής Δημοκρατίας της Γερμανίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1)
            
            
               να αναγνωρίσει ότι η Ομοσπονδιακή Δημοκρατία της Γερμανίας, αρνούμενη ρητά να επιβάλλει κυρώσεις για την εντός του εδάφους της χρήση της ονομασίας «Parmesan» στις ετικέτες προϊόντων που δεν ανταποκρίνονται στις προδιαγραφές που τίθενται για την προστατευόμενη ονομασία προέλευσης «Parmigiano Reggiano» και διευκολύνοντας επομένως την παράνομη αντιποίηση της φήμης του γνήσιου προϊόντος που προστατεύεται σε ολόκληρη την Κοινότητα, παρέβη τις υποχρεώσεις που υπέχει από το άρθρο 13, παράγραφος 1, στοιχείο β', του κανονισμού (ΕΟΚ) 2081/92 του Συμβουλίου, της 14ης Ιουλίου 1992, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1),
            
         
               2)
            
            
               να καταδικάσει την Ομοσπονδιακή Δημοκρατία της Γερμανίας στα δικαστικά έξοδα.
            
         Ισχυρισμοί και κύρια επιχειρήματα:
   Η Επιτροπή θεωρεί ότι η εμπορία εντός της γερμανικής επικράτειας τυριού με την ονομασία «Parmesan», το οποίο δεν ανταποκρίνεται στις προδιαγραφές που τίθενται για την ονομασία «Parmigiano Reggiano», αποτελεί παράβαση του άρθρου 13, παράγραφος 1, στοιχείο β', του κανονισμού (ΕΟΚ) 2081/92, την οποία οφείλουν να απαγορεύσουν αυτεπάγγελτα οι γερμανικές αρχές.
   Δεδομένου ότι η ονομασία «Parmigiano Reggiano» έχει καταχωριστεί από το 1996 ως προστατευόμενη ονομασία προέλευσης στον «κατάλογο των προστατευόμενων γεωγραφικών ενδείξεων και ονομασιών προέλευσης» και επομένως προστατεύεται σε ολόκληρη την Κοινότητα, τα κράτη μέλη πρέπει να προστατεύουν την ονομασία αυτή από κάθε παράνομη αντιποίηση ή απομίμηση ή παράνομο υπαινιγμό, ακόμη και στην περίπτωση που αναγράφεται η πραγματική προέλευση του προϊόντος ή πρόκειται για μετάφραση της προστατευόμενης ονομασίας.
   Κατά την Επιτροπή, ο όρος «Parmesan» αποτελεί δάνειο από τα γαλλικά και συνιστά τη μετάφραση της ονομασίας «Parmigiano Reggiano». Οι όροι «Parmesan» και «Parmigiano Reggiano» αποτελούν, κατά την Επιτροπή, συνώνυμα, τα οποία προσδιορίζουν το τυρί που παράγεται στην οικεία περιοχή της Ιταλίας, πράγμα που συνάγεται από το ιστορικό της γένεσης της προστατευόμενης ονομασίας και από τις μαρτυρίες που περιέχονται σε πολλά εγκυκλοπαιδικά έργα και που φθάνουν από το 1516 μέχρι σήμερα. Κατόπιν της καταχώρισης της ονομασίας προέλευσης «Parmigiano Reggiano» ως προστατευόμενης ονομασίας, οι γεωγραφικές εκφράσεις «Parmigiano» και «Reggiano» προστατεύονται στην Κοινότητα αφενός ως αυτοτελείς ονομασίες και αφετέρου ως σύνθετη ονομασία.
   Κατά την Επιτροπή, δεν υπάρχει βάσιμος λόγος να γίνει δεκτή η άποψη της Ομοσπονδιακής Δημοκρατίας της Γερμανίας ότι η έκφραση «Parmigiano» θεωρείται, όταν χρησιμοποιείται αυτοτελώς, ως «ονομασία που έχει καταστεί κοινή» κατά την έννοια του άρθρου 3 του κανονισμού (ΕΟΚ) 2081/92, ότι δηλαδή ο καταναλωτής δεν την συνδέει με καμία συγκεκριμένη γεωγραφική περιοχή.
   Αφού επομένως, κατά την Επιτροπή, την ονομασία «Parmesan» επιτρέπεται να χρησιμοποιούν μόνο οι παραγωγοί της οροθετημένης σχετικής ιταλικής περιοχής, οι οποίοι παράγουν το τυρί αυτό σύμφωνα με δεσμευτικές προδιαγραφές, η Ομοσπονδιακή Δημοκρατία της Γερμανίας, αρνούμενη να απαγορεύσει την εντός του γερμανικού εδάφους παράνομη χρήση της ονομασίας «Parmesan», παρέβη τις υποχρεώσεις που υπέχει από το άρθρο 13, παράγραφος 1, στοιχείο β', του κανονισμού (ΕΟΚ) 2081/92.
   
      (1)  ΕΕ L 208, σ. 1.